Carlos Finlay
Carlos Juan Finlay (Camagüey, 3. prosinca 1833. – Havana, 20. kolovoza 1915.) je bio kubanski liječnik i epidemiolog najznačajniji po svom radu na proučavanju žute groznice, odnosno otkriću da su komarci prenosioci bolesti. 

Finlay je rođen kao Juan Carlos Finlay Barres u tadašnjem Puerto Príncipeu 1833. godine. Otac mu je bio liječnik škotskog porijekla, a majka mu je bila francuskog porijekla. Školovao se u Francuskoj 1844. godine, ali se morao vratiti na Kubu na dvije godine zbog kolere. Nakon oporavka, godine 1848., vraća se u Europu, ali ostaje u Engleskoj čak dvije godine zbog političkih previranja. Kada je konačno došao do Francuske kako bi nastavio obrazovanje, obolio je od trbušnog tifusa pa se opet morao vratiti na Kubu. 

Univerzitet u Havani nije želio priznati njegove europske akademske rezultate pa se upisao na Univerzitet Thomasa Jeffersona u Philadelphiji, gdje je usko surađivao sa Johnom Mitchellom i njegovim sinom Silasom, koji su nadgledali njegov studij. Diplomirao je 1855. godine. Tada se vratio u Havanu, gdje je 1857. godine otvorio oftalmološku ordinaciju, a tri godine kasnije otišao na dodatno jednogodišnje školovanje u Pariz. 

U listopadu 1865. godine se oženio Adelom Shine, s kojom će imati tri sina – Charlesa, Georgea i Franka.

Kubanska vlada je 1879. godine poslala Finlayja da zajedno s američkom Komisijom za žuru groznicu izučava tu bolest. U Komisiji je djelovao i njegov sunarodnjak Arístides Agramonte. Nakon dvije godine je poslan kao kubanski delegat na međunarodnu konferenciju u Washingtonu. Na konferenciji je prvi puta ustvrdio kako žutu groznicu prenosi komarac, a godinu dana kasnije utvrdio je kako se radi o komarcu iz roda Aedes (kasnije je utvrđeno da se radi o vrsti Aedes aegypti). Dvadeset godina kasnije, kada je Komisija predvođena Walterom Reedom stigla na Kubu kako bi proučila bolest, Finlay je Reeda uspio uvjeriti u svoju teoriju o komarcima koji ju je subsekventno i potvrdio. Ovo otkriće je omogućilo suzbijanje žute groznice i spašavanje brojnih ljudskih života u Južnoj i Centralnoj Americi, kao i u južnom dijelu Sjedinjenih Država i u Africi. 

Finlay je bio izrazito svestran naučnik, a iako je njegov primarni interes bila žuta groznica, bavio gubom, kolerom, biljnim bolestima, ali i gravitacijom. Tečno je govorio francuski, španjolski i engleski jezik, a mogao je čitati i latinski. Sedam je puta nominiran za Nobelovu nagradu za fiziologiju ili medicinu, ali ju nikada nije dobio. Godine 1908., Francuska mu je uručila orden Legije časti. 

Preminuo je 1915. godine u svojoj kući u Havani od posljedica moždanog udara.

Kubanski liječnici
Orden Legije časti